Diari Oficial de la Generalitat Valenciana


Sumari del DOGV 9677, del 06-09-2023 (2023/9113)

ORDRE 25/2023, 31 d'agost, de la Conselleria d'Agricultura, Ramaderia i Pesca, per la qual s'aproven les bases reguladores de la concessió de subvencions de la Comunitat Valenciana a la subscripció d'assegurances agràries incloses en els plans anuals d'assegurances agràries combinades.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9677

Data del DOGV
:   06-09-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/9113


Data del document
:   31-08-2023

Organisme emissor


Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * ajuda pública

ORDRE 25/2023, 31 d'agost, de la Conselleria d'Agricultura, Ramaderia i Pesca, per la qual s'aproven les bases reguladores de la concessió de subvencions de la Comunitat Valenciana a la subscripció d'assegurances agràries incloses en els plans anuals d'assegurances agràries combinades. [2023/9113]  
PREÀMBUL  
  
La Llei 87/1978, de 28 de desembre, d'assegurances agràries combinades, crea l'assegurança agrària combinada, d'aplicació a les produccions agrícoles, ramaderes, forestals i aqüícoles, d'acord amb els principis que estableix l'article 2, determinant els riscos, zones i produccions assegurables, les característiques del segur, les pòlisses, les indemnitzacions per sinistres, així com els crèdits i ajudes vinculats a l'assegurança.  
El Reial decret 2329/1979, de 14 de setembre, pel qual s'aprova el Reglament per a l'aplicació de la Llei 87/1978, de 28 de desembre, sobre assegurances agràries combinades, disposa, en l'article 34, que el Govern aprovarà, anualment, el Pla d'assegurances agràries combinades, que determinarà, d'acord amb l'article 35, entre altres, els riscos a cobrir, en forma combinada o aïllada, en les produccions agrícola, pecuària i forestal, i la seua avaluació econòmica, així com la subvenció o aportació de l'Estat.  
D'aquesta manera, el Reial decret 425/2016, d'11 de novembre, modificat pels reials decrets 1180/2020, de 29 de desembre, i 1075/2021, de 7 de desembre, estableix les bases reguladores per a la concessió de subvencions de l'Administració general de l'Estat a l'assegurança agrària, en forma d'aportació de l'Estat al pagament de la prima. D'acord amb el que s'estableix en la disposició addicional segona de la Llei 87/1978, les aportacions de l'Estat a l'import global de les primes a satisfer pels agricultors es concediran de manera directa als agricultors, tal com estableix l'article 22.2.b de la Llei 38/2003, de 17 de novembre, general de subvencions. Aquestes subvencions es gestionen pel Ministeri d'Agricultura, Pesca i Alimentació a través de l'Entitat Estatal d'Assegurances Agràries, ENESA.  
La col·laboració en matèria d'assegurances agràries entre ENESA i la Comunitat Valenciana es fa patent amb la signatura de sengles convenis, per a la realització del Control Integral d'Accés a Subvencions (CIAS) a les assegurances agràries dels beneficiaris de la nostra comunitat autònoma, de data 5 de març de 2015, i el Conveni de col·laboració entre ENESA i la Comunitat Valenciana per a l'intercanvi de dades a l'efecte del control de subvencions a les assegurances agràries dels beneficiaris de la Comunitat Valenciana, de data 31 d'octubre de 2018, que s'ha prorrogat durant quatre anys després de la signatura de l'addenda de data 17 d'octubre de 2022.  
D'altra banda, igual que els agricultors i l'Entitat estatal paguen a l'Entitat asseguradora la part de prima a càrrec seu i la resta de la prima corresponent a la subvenció de l'Estat, respectivament, les subvencions a atorgar per la Generalitat Valenciana s'han d'abonar directament a l'agrupació d'entitats asseguradores, en els termes que estableix l'actual Conveni de col·laboració entre la Generalitat Valenciana, a través de la Conselleria d'Agricultura, Desenvolupament Rural, Emergència Climàtica i Transició Ecològica, i l'Agrupació Espanyola d'Entitats Asseguradores d'Assegurances Agràries Combinades, SA (AGROSEGURO), per al foment de les assegurances agràries en la Comunitat Valenciana, de data 15 de setembre de 2021.  
En l'àmbit de les competències de la Generalitat Valenciana sobre agricultura, reforma i desenvolupament agrari, i ramaderia, que li confereix l'article 49.3.3a de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, modificat per l'article 55 de la Llei orgànica 1/2006, de 10 d'abril, la Conselleria d'Agricultura, Ramaderia i Pesca considera la política d'assegurances agràries com un instrument eficaç per al manteniment de les rendes en el sector agrari, per proporcionar una adequada cobertura a les produccions agropecuàries del nostre territori enfront dels riscos que, amb una certa assiduïtat, provoquen pèrdues econòmiques en les explotacions agrícoles i ramaderes, contribuint eficaçment a l'ordenació del sector agrari de la Comunitat Valenciana.  
D'aquesta manera, les subvencions de la Generalitat Valenciana a la subscripció d'assegurances agràries del Pla nacional d'assegurances agràries combinades han anat regulant-se mitjançant l'Ordre 14/2015, de 23 de març, de la Conselleria de Presidència i Agricultura, Pesca, Alimentació i Aigua, modificada per l'Ordre 1/2016, de 18 de gener, de la Conselleria d'Agricultura, Medi Ambient, Canvi Climàtic i Desenvolupament Rural, i per l'Ordre 6/2021, de 3 de març, de la Conselleria d'Agricultura, Desenvolupament Rural, Emergència Climàtica i Transició Ecològica, fins a l'expiració del Reglament (UE) núm. 702/2014 de la Comissió, de 25 de juny de 2014, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea.  
El Reglament (UE) 2022/2472 de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea, substitueix al Reglament (UE) núm. 702/2014, i que és aplicable des de l'1 de gener de 2023 fins al 31 de desembre de 2029. Per tant, existeix un canvi de la normativa europea que, encara que continua mantenint compatibles amb el mercat interior determinades categories d'ajudes, fa necessari adaptar la normativa autonòmica al nou període de vigència, especialment, la referent a les ajudes per bestiar mort i les ajudes destinades al pagament de primes d'assegurances.  
  
A més, a partir de l'1 de gener de 2023, entra en vigor la Comunicació de la Comissió «Directrius aplicables a les ajudes estatals en els sectors agrícola i forestal i en les zones rurals» (2022/C 485/01), publicada en el Diario Oficial de la Unión Europea C 485, de 21.12.2022, que, entre altres, s'apliquen a les ajudes a les petites i mitjanes empreses (pimes), categoria a la qual pertanyen les ajudes destinades al pagament de primes d'assegurances i les ajudes per bestiar mort.  
D'altra banda, les ajudes destinades a assegurances de les poblacions aqüícoles s'engloben en la categoria d'ajudes al foment d'activitats aqüícoles sostenibles i, per tant, pertanyen a l'àmbit del Reglament (UE) 2022/2473 de la Comissió, de 14 de desembre de 2022, pel qual es declaren determinades categories d'ajuda a les empreses dedicades a la producció, transformació i comercialització de productes de la pesca i de l'aqüicultura compatibles amb el mercat interior en aplicació dels articles 107 i 108 del Tractat de Funcionament de la Unió Europea, que és aplicable de l'1 de gener de 2023 al 31 de desembre de 2029, i que substitueix l'anterior reglament europeu d'exempció per categories en el sector de la pesca i l'aqüicultura.  
Per tant, resulta necessari recollir en una nova ordre de bases el text normatiu regulador de les subvencions de la Conselleria d'Agricultura, Ramaderia i Pesca a la subscripció d'assegurances agràries en la Comunitat Valenciana, a causa dels canvis en els períodes aprovats per la reglamentació europea que regeix la compatibilitat de les ajudes a la subscripció d'assegurances agràries amb el mercat interior de la Unió Europea, la introducció en els convenis de col·laboració de la Generalitat Valenciana amb ENESA i l'Agrupació d'Entitats asseguradores de clàusules directament relacionades amb l'aplicació efectiva de l'administració electrònica per a la gestió i control de les ajudes, i el ferm propòsit de la Generalitat Valenciana de continuar contribuint al foment de la contractació i implantació de l'assegurança agrària, en resultar un instrument eficaç per al manteniment de les rendes en el sector agrari de la Comunitat Valenciana, considerant un objectiu estratègic de la nostra administració la contribució econòmica a fi de minorar les primes a satisfer pels assegurats, tant a nivell general, com en el cas d'ajudes destinades a figures de qualitat, pòlisses associatives i cultius de secà, entre altres.  
A l'efecte del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes regulades en la present ordre s'adapten als requisits establits en la següent normativa:  
  
- Articles 1, 2, 6, 8, 9, 27 i 28 del Reglament (UE) 2022/2472 de la Comissió, de 14 de desembre de 2022, pel qual es declaren determinades categories d'ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de Funcionament de la Unió Europea (DOUE L 327, 21.12.2022).  
- Articles 1, 2, 3, 5, 6, 8, 9 i 44 del Reglament (UE) 2022/2473 de la Comissió, de 14 de desembre de 2022, pel qual es declaren determinades categories d'ajuda a les empreses dedicades a la producció, transformació i comercialització de productes de la pesca i de l'aqüicultura compatibles amb el mercat interior en aplicació dels articles 107 i 108 del Tractat de Funcionament de la Unió Europea (DOUE L 327, 21.12.2022).  
La present ordre s'adequa als principis de bona regulació, d'acord amb l'article 129 de la Llei 39/2015, d'1 d'octubre, del procediment administratiu comú de les administracions públiques. La iniciativa normativa està justificada per raons d'interés general, i és l'instrument més adequat per a garantir la consecució dels fins anteriorment exposats, d'acord amb els principis de necessitat i eficàcia. A més, conté la regulació imprescindible per a atendre la necessitat a cobrir amb la norma, sent coherent amb la resta de l'ordenament jurídic nacional i de la Unió Europea, segons els principis de proporcionalitat i seguretat jurídica. En aplicació del principi de transparència, es possibilitarà l'accés senzill, universal i actualitzat a la present norma, en els termes establits en l'article 7 de la Llei 19/2013, de 9 de desembre, de transparència, accés a la informació pública i bon govern. Així mateix, en la seua aplicació, s'evitaran càrregues administratives innecessàries i es racionalitzarà la gestió dels recursos públics, en compliment del principi d'eficiència de les administracions públiques.  
  
Com a expressió del principi de planificació normativa en l'àmbit de les subvencions, les presents bases, de conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de l'article 8.1 de la Llei 38/2003, de 17 de novembre, general de subvencions, s'integren en el Pla estratègic de subvencions 2021-2023, aprovat per Resolució de 16 de juny de 2021, de la consellera d'Agricultura, Desenvolupament Rural, Emergència Climàtica i Transició Ecològica.  
Així mateix, la present ordre contempla el que s'estableix en l'article 3 de la Llei 19/2013, l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i l'article 18 de la Llei general de subvencions.  
Les bases reguladores de subvencions que contempla aquesta disposició normativa s'adapten al que es disposa en el Decret 118/2022, de 5 d'agost, del Consell, pel qual es regula la inclusió de clàusules de responsabilitat social en la contractació pública i en les convocatòries d'ajudes i subvencions, si bé, a causa del procediment de concessió directa de la subvenció, no s'inclouen criteris per a la ponderació i puntuació de les sol·licituds ni criteris de desempat.  
Per tot això, en virtut de les facultats que em confereix l'article 28.e de la Llei 5/1983, de 30 de desembre, del Consell, i els articles 160.2.b i 165.2 de la Llei 1/2015, modificats, respectivament, per l'article 5.3 del Decret llei 1/2022, de 22 d'abril, del Consell, de mesures urgents en resposta a l'emergència energètica i econòmica originada en la Comunitat Valenciana per la guerra a Ucraïna, i per l'article 6 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, en atenció a l'exposat en el Decret 10/2023, de 19 de juliol, del president de la Generalitat, pel qual es determinen el número i la denominació de les conselleries i les seues atribucions, i en el Decret 112/2023, de 25 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, modificat pel Decret 126/2023, de 4 d'agost, del Consell, després de la realització del tràmit d'audiència i informació pública, recaptats els informes preceptius de l'Advocacia General i de la Intervenció, i conforme amb el Consell Jurídic Consultiu, a proposta de la Direcció General de Producció Agrícola i Ramadera,  
  
  
  
ORDENE  
  
Article únic. Aprovació de les bases reguladores  
Aprovar les bases reguladores de la concessió de subvencions de la Comunitat Valenciana a la subscripció d'assegurances agràries incloses en els plans anuals d'assegurances agràries combinades, contingudes en l'annex d'aquesta ordre.  
DISPOSICIONS ADDICIONALS  
  
Primera. Clàusula d'absència de despesa pública  
L'aprovació de les presents bases no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen resoldre's conformement amb la consignació pressupostària que s'establisca en el corresponent exercici.  
  
Segona. Convocatòries d'ajudes anuals  
Per resolució del director general de Producció Agrícola i Ramadera, de la Conselleria d'Agricultura, Ramaderia i Pesca, es fixarà per a cada exercici l'oportuna convocatòria amb expressió de la línia pressupostària i l'import global màxim, així com els requisits i les condicions específiques de concessió de les ajudes regulades en la present ordre.  
  
  
Tercera. Relació amb l'Agrupació d'Entitats Asseguradores d'Assegurances Agràries Combinades  
Als plens efectes de la present ordre, es considera Agrupació d'entitats asseguradores d'assegurances agràries combinades, l'Agrupació Espanyola d'Entitats Asseguradores d'Assegurances Agràries Combinades, SA (AGROSEGURO). La relació de la Conselleria d'Agricultura, Ramaderia i Pesca amb aquesta Agrupació es regirà pel conveni subscrit en data 15 de setembre de 2021, les seues modificacions posteriors o els nous convenis que s'establisquen en un futur amb les finalitats previstes en aquesta ordre de bases.  
  
  
DISPOSICIÓ TRANSITÒRIA  
  
Única. Pòlisses d'assegurances agràries combinades anteriors al Pla 2023  
Les pòlisses d'assegurances agràries combinades anteriors al Pla 2023 es regiran pel que es disposa en les ordres reguladores de les subvencions a la subscripció d'assegurances agràries que els siguen aplicable.  
  
  
DISPOSICIÓ DEROGATÒRIA  
  
Única. Derogació normativa anterior  
1. Queda derogada l'Ordre 14/2015, de 23 de març, de la Conselleria de Presidència i Agricultura, Pesca, Alimentació i Aigua, per la qual es regulen les subvencions a la subscripció d'assegurances agràries del Pla nacional d'assegurances agràries combinades, l'Ordre 1/2016, de 18 de gener, de la Conselleria d'Agricultura, Medi ambient, Canvi Climàtic i Desenvolupament Rural, per la qual es modifica l'Ordre 14/2015, i l'Ordre 6/2021, de 3 de març, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es modifica la vigència de l'Ordre 14/2015.  
2. Així mateix, queden derogades totes les disposicions d'igual o inferior rang que s'oposen al que es disposa en la present ordre.  
  
  
DISPOSICIONS FINALS  
  
Primera. Disposicions d'aplicació i desenvolupament  
Es faculta la persona titular de la Direcció General de Producció Agrícola i Ramadera per a dictar quantes instruccions de caràcter intern i organitzatiu siguen necessàries per a l'aplicació i desplegament d'aquesta ordre i de les corresponents convocatòries.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana, i serà aplicable a les pòlisses subscrites per al Pla 2023 i següents.  
  
València, 31 d'agost de 2023  
  
El conseller d'Agricultura, Ramaderia i Pesca,  
JOSÉ LUIS AGUIRRE LARRAURI  
ANNEX  
Bases reguladores de la concessió de subvencions de la Comunitat Valenciana a la subscripció d'assegurances agràries incloses en els plans anuals d'assegurances agràries combinades  
  
Article 1. Objecte de la subvenció  
1. L'objecte de la subvenció és compensar econòmicament a les persones assegurades que subscriguen pòlisses d'assegurances agràries incloses en els plans anuals d'assegurances agràries combinades.  
2. Aquestes ajudes són complementàries a les subvencions que per al mateix fi atorga l'Administració general de l'Estat a través de l'Entitat Estatal d'Assegurances Agràries (d'ara en avant, ENESA).  
  
Article 2. Persones beneficiàries  
1. Tindran la condició de beneficiàries les persones assegurades, físiques o jurídiques, les parcel·les de les quals i/o explotacions radiquen en el territori de la Comunitat Valenciana, que hagen subscrit la corresponent pòlissa i complisquen els requisits establits en l'article 3 d'aquesta ordre.  
2. En el cas de persones jurídiques, els membres associats que reben la subvenció en nom i per compte d'aquelles, tindran igualment la consideració de persones beneficiàries.  
3. Podran accedir a la condició de persona beneficiària les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, de conformitat amb l'article 11.3 de la Llei general de subvencions.  
  
4. Aquest règim d'ajudes no s'aplicarà a les empreses en crisi, definides com aquelles que compleixen els criteris establits en l'article 2, apartat 18, del Reglament (UE) núm. 651/2014 de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat, ni a empreses que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda concedida pel mateix Estat membre il·legal i incompatible amb el mercat interior.  
5. No podran obtindre la condició de beneficiàries les persones o entitats en els qui concórrega alguna de les circumstàncies previstes en els apartats 2, 3 i 3 bis de l'article 13 de la Llei general de subvencions. Així mateix, les persones beneficiàries hauran de complir les obligacions previstes en l'article 14 de la Llei general de subvencions.  
  
Article 3. Requisits de les persones beneficiàries i manera d'acreditar-los  
1. Conforme a l'article 1.1 del Reglament (UE) 2022/2472 i als articles 1.1 i 44.1 del Reglament (UE) 2022/2473, per a ser persones beneficiàries d'aquestes ajudes hauran de tindre la condició de microempreses, petites i mitjanes empreses (pimes) dedicades a la producció agrícola primària o a la producció aqüícola, per al que han de complir els criteris establits en l'annex I dels esmentats reglaments.  
2. Les subvencions amb càrrec a la Generalitat Valenciana únicament seran aplicable, en les assegurances agrícoles, a la part de prima corresponent a l'assegurament de produccions de parcel·les situades en l'àmbit territorial de la Comunitat Valenciana, i, en les assegurances pecuàries i aqüícoles, a les explotacions que radiquen en l'esmentat àmbit territorial i que, en el moment de la formalització de l'assegurança, figuren inscrites en els registres competents de la Conselleria d'Agricultura, Ramaderia i Pesca.  
3. Les persones beneficiàries compliran la normativa d'integració laboral de persones amb discapacitat o, si és el cas, l'exempció d'aquesta obligació, d'acord amb el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.  
4. Així mateix, les persones beneficiàries disposaran d'un pla d'igualtat efectiva de dones i homes, si és procedent, d'acord amb el que s'estableix en l'article 20 de la Llei 9/2003, de 2 d'abril, de la Generalitat, per a la igualtat entre dones i homes, i en l'article 45 de la Llei orgànica 3/2007, de 22 de març, per a la igualtat efectiva de dones i homes.  
  
5. La contractació de la pòlissa del segur constitueix una declaració responsable de l'assegurat que reuneix els requisits exigits en aquesta norma i la resta de normativa aplicable, quant a subvencions i ajudes públiques, tant a nivell estatal com de la Unió Europea, i que disposa dels documents que justifiquen el compliment d'aquests requisits.  
  
  
Article 4. Forma i termini en què han de presentar-se les sol·licituds  
1. La formalització telemàtica de la corresponent pòlissa de contracte d'assegurança per l'assegurat o pel prenedor en el seu nom, dins del període per a cada pla anual d'assegurances agràries combinades, tindrà la consideració de sol·licitud de la subvenció prevista en aquesta ordre, sempre que es trobe correctament emplenada o haja sigut esmenada i validada, en el seu cas, per l'Agrupació d'entitats asseguradores, tant referent als elements del contracte, d'acord amb el que es preveu sobre aquest tema en la normativa aplicable, com quant a totes les dades necessàries per a la determinació de l'ajuda corresponent a la pòlissa subscrita.  
2. En els casos de pòlisses d'assegurança renovable, tindran la consideració de sol·licitud de subvenció la pòlissa d'assegurança inicialment subscrita conjuntament amb el rebut de pagament de la corresponent anualitat. Es presumirà que el pagament del rebut de la pòlissa constitueix la manifestació de l'acceptació de les condicions del segur i de la concurrència dels requisits per a la percepció de les subvencions corresponents.  
3. L'Agrupació d'entitats asseguradores d'assegurances agràries combinades descomptarà les subvencions corresponents a la Conselleria d'Agricultura, Ramaderia i Pesca en aplicació de la present ordre, presentant davant la mateixa les liquidacions de les subvencions aplicada, en les condicions establides en el conveni signat a aquest efecte.  
4. La convocatòria anual de les ajudes destinades a la subscripció d'assegurances agràries del Pla d'assegurances agràries combinades, així com l'extracte d'aquesta, es publicaran en el Diari Oficial de la Generalitat Valenciana, i tindrà la vigència d'aquest Pla anual.  
  
Article 5. Participació de l'Agrupació d'entitats asseguradores d'assegurances agràries combinades  
L'Agrupació d'entitats asseguradores d'assegurances agràries combinades participarà en la gestió de les subvencions regulades en la present ordre en els termes fixats en el corresponent conveni de col·laboració entre la Generalitat Valenciana, a través de la Conselleria d'Agricultura, Ramaderia i Pesca, i l'Agrupació d'entitats asseguradores d'assegurances agràries combinades, per al foment de les assegurances agràries en la Comunitat Valenciana.  
  
Article 6. Procediment de concessió de la subvenció i criteris d'atorgament  
1. El procediment de concessió de la subvenció serà el de concessió directa, d'acord amb l'article 168.1.B de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Només seran subvencionables aquelles pòlisses que complisquen les condicions establides com a assegurables en la normativa estatal que regula, per a cada Pla anual d'assegurances agràries combinades, l'Administració General de l'Estat.  
  
Article 7. Quantia de la subvenció, criteris per a la seua determinació i acumulació d'ajudes  
1. La Conselleria d'Agricultura, Ramaderia i Pesca subvencionarà les assegurances agràries en uns percentatges que, sumats als concedits per ENESA, no superen els establits en les directrius aplicables a les ajudes estatals en els sectors agrícola i forestal i en les zones rurals, així com el que s'estableix en els articles 27 i 28 del Reglament (UE) 2022/2472, i en l'article 44 del Reglament (UE) 2022/2473.  
2. Les ajudes de la Conselleria d'Agricultura, Ramaderia i Pesca consistiran en una subvenció base per al mòdul de contractació que es tracte i, en el seu cas, en subvencions addicionals aplicades sobre la subvenció base. Quan es reunisquen diversos dels requisits establits per a una determinada subvenció addicional, el percentatge corresponent es tindrà en compte una sola vegada.  
3. Les subvencions addicionals es fixaran per a cada Pla anual mitjançant resolució dictada a aquest efecte en la convocatòria anual de la Direcció General de Producció Agrícola i Ramadera, i podran tindre com a finalitat incentivar les produccions de qualitat, com ara denominacions d'origen, indicacions geogràfiques protegides, marques de qualitat de la Comunitat Valenciana, agricultura ecològica, vins de la terra, així com qualsevol altra figura de qualitat que puga crear-se. Així mateix, mitjançant les subvencions addicionals es podran incentivar la implantació de l'assegurança en determinades zones, la contractació de cobertures més completes, determinats cultius que es justifiquen, l'associacionisme en la contractació de l'assegurança, característiques de l'assegurat d'interés per a la política agrària i condicions del servei que disminuïsquen el cost de l'assegurança. Les condicions per a accedir als diferents tipus de subvenció addicional es determinaran en la corresponent resolució de convocatòria anual de la Direcció General de Producció Agrícola i Ramadera.  
4. La quantia individualitzada de la subvenció serà la resultant de la suma de l'ajuda base i les subvencions addicionals aplicades sobre aquesta que corresponguen, calculades d'acord amb els criteris següents:  
a) Si la subvenció s'estableix com a quantitat a tant alçat per unitat assegurable, es calcularà multiplicant aquesta quantitat pel nombre d'unitats assegurades.  
b) Quan la subvenció s'establisca en termes de percentatge, la subvenció total que s'obtinga d'acord amb l'apartat 2 s'aplicarà sobre la prima comercial base neta, una vegada deduïdes les bonificacions i descomptes i sense tindre en compte els recàrrecs per sinistralitat elevada establits en la contractació de l'assegurança, sense que l'ajuda puga superar el 75 % de la prima comercial base neta.  
5. La intensitat de l'ajuda no sobrepassarà el 70 % de la prima d'assegurança de les línies agrícoles i ramaderes de tipus capital vida. Respecte a les ajudes destinades al tipus de capital de retirada i destrucció de bestiar mort, la intensitat d'ajuda no superarà el 100 % del cost de la prima d'assegurança pel que fa a la retirada d'animals morts i el 75 % del cost de la prima d'assegurança tocant a la destrucció d'aquest bestiar.  
6. En les primes d'assegurances aqüícoles, la intensitat d'ajuda no sobrepassarà el 50 % de la prima d'assegurança. En tot cas, i d'acord amb l'article 3 del Reglament (UE) 2022/2473, no se subvencionaran primes de quantia superior a 2,5 milions d'euros o si l'import de les ajudes excedeix d'1,25 milions d'euros per empresa i any. Aquests llindars no han de ser eludits mitjançant la divisió artificial dels règims d'ajudes o els projectes d'ajudes.  
7. Els límits anteriors s'aplicaran a la suma dels percentatges de subvenció o els imports de les ajudes concedits per ENESA i per la Conselleria d'Agricultura, Ramaderia i Pesca i, en cas de superació del límit, l'excedent es deduirà de l'aportació de la dita Conselleria.  
  
8. En tot cas, davant l'acumulació d'ajudes, a més de les esmentades en els apartats anteriors, s'estarà al que es disposa en l'article 8 del Reglament (UE) 2022/2472 i del Reglament (UE) 2022/2473.  
  
Article 8. Òrgans competents per a la tramitació i resolució del procediment i termini màxim per a notificar la resolució  
1. La instrucció del procediment per a la tramitació de les sol·licituds es realitzarà pel Servei d'Ordenació Agrària de la Conselleria d'Agricultura, Ramaderia i Pesca, a partir de les relacions i la informació rebuda de l'Agrupació d'entitats asseguradores d'assegurances agràries combinades.  
2. Es delega en la persona que ocupe la Direcció General de Producció Agrícola i Ramadera les resolucions de concessió, anul·lació, pagament i reintegrament de les subvencions regulades en la present ordre. Davant aquesta resolució procedirà el recurs de reposició o bé, directament, recurs contenciós administratiu.  
3. El termini màxim per a resoldre i notificar la resolució serà de sis mesos, comptats des de l'endemà de la data de presentació de les certificacions de subvencions a la Conselleria d'Agricultura, Ramaderia i Pesca per part de l'Agrupació d'entitats asseguradores d'assegurances agràries combinades, sense superar la disponibilitat de despesa, d'acord amb l'article 25.4 de la Llei general de subvencions.  
4. D'acord amb l'article 45.1 de la Llei 39/2015, la notificació de la resolució de concessió es realitzarà mitjançant la publicació en l'adreça d'internet sede.gva.es/va/proc15162.  
5. Transcorregut aquest termini sense que s'haja notificat resolució expressa, els interessats podran entendre desestimada la seua sol·licitud de subvenció per silenci administratiu, de conformitat amb el que es disposa en l'article 25.1.a, de la Llei 39/2015, i en l'article 25.5 de la Llei general de subvencions.  
  
Article 9. Instrucció i resolució del procediment  
1. L'òrgan instructor examinarà les sol·licituds quant a la conformitat amb aquesta ordre i la resta de normativa aplicable. Per a les pòlisses que no superen alguna de les validacions que les acrediten com a subvencionables, s'efectuarà un tràmit d'esmena als assegurats o prenedors d'aquestes, en virtut de l'article 68 de la Llei 39/2015. Aquest tràmit es realitzarà telemàticament a través de l'Agrupació d'entitats asseguradores d'assegurances agràries combinades, o, en el cas d'errors no imputables a l'Agrupació d'entitats asseguradores, directament a l'assegurat.  
  
2. Transcorregut el termini del tràmit d'esmena sense que s'haja produït la mateixa, es tindrà per desistit en la seua petició i es dictarà per l'òrgan competent resolució de l'ajuda sol·licitada, en els termes previstos en l'article 21 de la Llei del procediment administratiu comú de les administracions públiques, i es donarà trasllat d'aquesta a l'Agrupació d'entitats asseguradores d'assegurances agràries combinades, perquè aquesta entitat procedisca a la seua regularització amb càrrec a l'assegurat o prenedor, o, en cas d'errors no imputables a l'Agrupació d'entitats asseguradores, procedint a l'inici d'expedient de reintegrament de la subvenció.  
3. En el cas que l'esmena supose una modificació d'alguna de les dades de la pòlissa o dels registres competents, el prenedor o, si escau, l'assegurat, haurà de sol·licitar aquesta modificació davant ENESA i/o l'Agrupació d'entitats asseguradores d'assegurances agràries combinades. Aquesta última estarà obligada a comunicar la sol·licitud a ENESA i remetre còpia d'aquesta sol·licitud a la Conselleria d'Agricultura, Ramaderia i Pesca, quedant l'esmena supeditada a l'acceptació per part de l'ens en qüestió de la correcció sol·licitada i a la seua comunicació a la citada Conselleria. Tot això en la forma i terminis que la mateixa establisca en cada convocatòria.  
4. La Conselleria d'Agricultura, Ramaderia i Pesca podrà sol·licitar d'ENESA i/o de l'Agrupació d'entitats asseguradores d'assegurances agràries combinades, per a aquelles pòlisses que aquesta Administració haja considerat conformes, les dades relatives a les parcel·les i explotacions de l'àmbit de la Comunitat Valenciana, així com les subvencions concedides per l'Administració a cadascuna d'aquestes. De la mateixa manera, i a l'efecte de recuperació de quantitats indegudament aplicades amb càrrec a aquesta Conselleria, sol·licitarà a ENESA i/o a l'Agrupació d'entitats asseguradores la informació sobre aquelles pòlisses objecte de les regularitzacions o anul·lacions resultants dels controls i verificacions realitzats per l'Administració.  
5. La Direcció General de Producció Agrícola i Ramadera podrà sotmetre les pòlisses compreses en el paràgraf anterior a uns processos de verificació tendents a comprovar la identitat i idoneïtat dels sol·licitants conformement amb la normativa general i l'específica en matèria d'assegurances agràries.  
6. La Direcció General de Producció Agrícola i Ramadera podrà sol·licitar a l'Agrupació d'entitats asseguradores d'assegurances agràries combinades la documentació de pòlisses sobre les quals es vaja a aplicar o s'haja aplicat la subvenció per a la seua supervisió i realització d'inspeccions sobre el terreny o per mitjà de sistemes de teledetecció geogràfica de parcel·les, així com per a la comprovació de la veracitat de les dades.  
7. En virtut de l'article 13 del Reglament (UE) 2022/2472 i del Reglament (UE) 2022/2473, i a l'efecte del seguiment de les ajudes concedides a l'empara d'aquests reglaments, hauran de conservar-se registres detallats de la informació i la documentació justificativa necessàries per a determinar el compliment de totes les condicions establides en tots dos reglaments. Aquests registres es conservaran durant 10 anys a partir de la data de concessió de les ajudes ad hoc o de l'última ajuda en virtut d'un règim d'ajudes.  
8. La Conselleria d'Agricultura, Ramaderia i Pesca abonarà a l'Agrupació d'entitats asseguradores d'assegurances agràries combinades les subvencions, en aplicació de la present ordre, per a aquelles pòlisses que hagen obtingut resolució favorable per haver resultat conformes en els processos de verificació contemplats en els anteriors paràgrafs. El pagament de la subvenció s'efectuarà d'acord amb les condicions establides en el conveni vigent subscrit amb l'Agrupació d'entitats asseguradores d'assegurances agràries combinades.  
Article 10. Termini i forma de justificació de la finalitat de la subvenció  
1. La pòlissa de contracte del segur subscrit, convenientment emplenada i signada per l'assegurat o prenedor de l'assegurança agrària i l'Agrupació d'entitats asseguradores, així com el justificant de l'abonament de la prima per part d'aquest assegurat o prenedor, servirà per a justificar la finalitat de la subvenció a la subscripció de l'assegurança agrària, quan queden reflectits tant els components de l'explotació agrícola, ramadera o aqüícola assegurats com els riscos coberts.  
2. D'acord amb l'article 14.1 de la Llei general de subvencions, és obligació de la persona beneficiària de la subvenció la justificació, si es dona el cas, davant l'òrgan concedent, del compliment de la finalitat per a la qual es va concedir la subvenció i de l'aplicació dels fons percebuts. Aquesta justificació l'entregarà, si molt convé, l'Agrupació d'entitats asseguradores d'assegurances agràries combinades mitjançant la presentació, a requeriment de l'òrgan instructor, en el termini que determine la convocatòria d'ajudes, de la pòlissa i el justificant de l'abonament de la prima a què es refereix l'apartat anterior.  
  
Article 11. Modificació de la resolució de concessió  
1. Tota alteració de les condicions i requisits tinguts en compte per a la concessió de la subvenció podrà donar lloc a la modificació dels termes en els quals haja sigut concedida i la pèrdua del dret al cobrament total o parcial. En particular, donarà lloc a aquesta modificació l'obtenció concurrent d'altres subvencions que no resulte compatible d'acord amb el que es disposa en aquesta ordre i en la restant normativa aplicable.  
2. Així mateix, es podrà modificar la resolució de concessió quan es done alguna de les següents circumstàncies:  
- Alteració sobrevinguda de les condicions tingudes en compte per a la concessió de la subvenció.  
- Si la subvenció atorgada s'excedeix de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o per una decisió adoptada per la Comissió.  
3. La invalidesa de la resolució de concessió es regirà per les causes de nul·litat o anul·labilitat que determina l'article 36 de la Llei 38/2003, i en aquest cas la declaració judicial o administrativa de nul·litat o anul·lació comportaria l'obligació de retornar les quantitats percebudes.  
  
  
Article 12. Compatibilitat  
1. Es considerarà compatible les ajudes regulades en la present ordre amb altres subvencions o ajudes procedents de qualssevol administració o ens públics o privats, nacionals, de la Unió Europea o d'organismes internacionals, quan aquestes perseguisquen la mateixa finalitat, sempre que l'import d'aquestes aïlladament o en concurrència no superen els límits establits en l'article 7 d'aquesta ordre.  
  
2. Es considera obligació del beneficiari la comunicació a l'òrgan concedent de l'obtenció d'altres subvencions, ajudes, ingressos o recursos que financen les activitats subvencionades.  
3. Les ajudes concedides a l'empara de l'article 27 del Reglament (UE) 2022/2472:  
a) Han de cobrir els costos de retirada i destrucció del bestiar mort, a què es refereixen les lletres c i d de l'article 27.2 del citat reglament.  
b) Han de complir les condicions establides en l'article 28.2 del Reglament (UE) 2022/2472.  
c) Estaran supeditades a l'existència d'un programa de seguiment coherent que garantisca l'eliminació segura de tot el bestiar mort en l'Estat membre.  
d) Podran abonar-se als operadors econòmics o organismes que:  
- desenvolupen la seua activitat en fases posteriors a les de les empreses actives en el sector ramader;  
- presten serveis relacionats amb la retirada i destrucció d'animals morts.  
4. Respecte a les ajudes concedides a l'empara de l'article 28 del Reglament (UE) 2022/2472:  
a) No hauran de suposar un obstacle per al funcionament del mercat interior dels serveis d'assegurances, ni limitar-se a l'assegurança prestada per una única companyia o grup de companyies d'assegurances, ni estar condicionades al fet que el contracte de l'assegurança haja de celebrar-se amb una companyia establida en l'Estat membre en qüestió.  
b) L'assegurança tindrà com a finalitat cobrir pèrdues causades per desastres naturals, un fenomen climàtic advers que pot assimilar-se a un desastre natural i altres fenòmens climàtics adversos, malalties animals, plagues vegetals o animals protegits, i primes pagades pels agricultors en concepte d'assegurances que cobrisquen els costos de retirada i destrucció de bestiar mort.  
c) L'assegurança compensarà únicament el cost de reparació de les pèrdues contemplades en l'apartat anterior i no imposarà ni especificarà el tipus o quantitat de la futura producció agrícola.  
d) Es podrà limitar l'import de la prima d'assegurança subvencionable en la corresponent resolució de convocatòria d'ajudes, mitjançant l'aplicació de límits màxims apropiats.  
5. Les ajudes destinades a assegurances de les poblacions aqüícoles concedides a l'empara de l'article 44 del Reglament (UE) 2022/2473:  
a) Fomentaran la protecció dels ingressos dels productors aqüícoles i contribuiran a una assegurança per a les poblacions aqüícoles que cobrisca pèrdues econòmiques degudes, almenys, a un dels següents factors:  
i) desastres naturals;  
ii) fenòmens climàtics adversos;  
iii) canvis sobtats de la qualitat i quantitat de l'aigua no atribuïbles a l'operador;  
iv) malalties en l'aqüicultura, avaria o destrucció de les instal·lacions de producció no atribuïbles a l'operador;  
v) crisi de salut pública;  
vi) pèrdua de producció deguda a atacs d'animals protegits o depredadors.  
b) L'Estat membre afectat haurà de reconéixer oficialment que s'han produït en l'aqüicultura les circumstàncies esmentades en els incisos i), ii) i v) anteriors.  
c) L'assegurança no haurà d'exigir ni especificar el tipus o la quantitat de producció futura i les ajudes no es limitaran a les assegurances oferides per una companyia o grup de companyies d'assegurances específiques.  
d) D'acord amb l'article 4.2 del mencionat reglament, les mesures d'ajuda únicament quedaran exemptes en la mesura en què, durant el període de concessió, els beneficiaris de les ajudes complisquen les normes de la política pesquera comuna.  
  
Article 13. Incompliments  
1. Són causes d'invalidesa de la resolució de concessió, que comporten l'obligació de retornar les quantitats rebudes, les que estableix l'article 36 de la Llei general de subvencions.  
2. També procedirà el reintegrament de les quantitats percebudes i l'exigència de l'interés de demora corresponent en els casos que determina l'article 37 de la Llei general de subvencions, així com l'incompliment dels requisits i les condicions d'aquestes bases reguladores, especialment els compromisos de responsabilitat social expressats en l'article 3.3 i 3.4 d'aquesta ordre. Així mateix, es pot procedir a exigir el reintegrament si se superen els límits a què fa referència l'article 7 d'aquesta ordre.  
3. El reintegrament de les quantitats percebudes indegudament es regeix pel que estableix la Llei 1/2015, de 6 de febrer, de la Generalitat, i el títol II de la Llei general de subvencions, i les seues normes de desenvolupament. El procediment de reintegrament de subvencions es regirà per les disposicions generals sobre procediment administratiu que estableix el títol IV de la Llei del procediment administratiu comú de les administracions públiques, sense perjudici de les especialitats que s'estableixen en la normativa aplicable en matèria de subvencions. A aquest efecte, l'òrgan competent per a resoldre és la persona titular de la Direcció General de Producció Agrícola i Ramadera, que podrà acordar la compensació de deutes de naturalesa pública diferents amb els crèdits reconeguts a favor de la persona deutora en virtut d'un acte administratiu, la qual cosa es farà constar en la resolució.  
  
Article 14. Controls  
1. La Conselleria d'Agricultura, Ramaderia i Pesca realitzarà els controls administratius i inspeccions tècniques establides en el corresponent pla de control.  
2. Aquest pla de control, d'acord amb el que s'estableix en l'article 169.3 de la Llei 1/2015, de 6 de febrer, de la Generalitat, contindrà la informació referent als tipus de controls a realitzar, els criteris de selecció de la mostra i el percentatge mínim d'ajuda a controlar sobre el total pagat de la línia. Tot això amb la finalitat de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda, verificant, entre altres, el compliment dels compromisos de responsabilitat social. La persona beneficiària està obligada a col·laborar en aquesta inspecció, proporcionant la informació requerida i facilitant, si escau, l'accés a l'explotació.  
3. La Generalitat efectuarà el control de la línia mitjançant un procediment aleatori corregit per criteris de factors de risc. D'aquesta mostra, es requerirà a l'Agrupació d'entitats asseguradores d'assegurances agràries combinades la remissió de la documentació relativa a les pòlisses subscrites que permeta obtindre evidència raonable sobre l'adequada aplicació de la subvenció, conforme a l'article 75.3 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
Article 15. Protecció de dades de caràcter personal  
1. La gestió de les ajudes previstes en les presents bases comporta el tractament de dades de caràcter personal, i s'han de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es disposa en els articles 13 i 14 del Reglament (UE) 2016/679, i en l'article 11 de la Llei orgànica 3/2018.  
  
Article 16. Transparència, subministrament d'informació i dades obertes  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de la Generalitat, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:  
1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, si:  
  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que aconseguisquen com a mínim la quantitat de 5.000 euros.  
En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els límits establits, i haurà de mantindre's publicada durant almenys quatre anys naturals.  
2. Sense perjudici de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
3. Les entitats o persones beneficiàries de subvencions estan obligades a subministrar a l'entitat concedent, amb requeriment previ, tota la informació que siga necessària per al compliment de les obligacions previstes en la llei de transparència que aquesta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haguera sigut atés, l'òrgan que ha fet el requeriment podrà acordar, amb advertiment previ i audiència a l'interessat, la imposició de multes coercitives en els termes establits en l'article 5 de la Llei 1/2022.  
4. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.